መንግስት ለልማታዊ ባለሀብቶች ተገቢውን ድጋፍና ትብብር እንደሚያደርግ ተመለከተ
በሠንጋተራ አካባቢ የተገነባው ዮቤክ የንግድ ማዕከል ሲመረቅ የከተማ ልማትና ኮንስትራክሽን ሚኒስትር አቶ መኩሪያ ኃይሌ እንደተናገሩት  ባለሃብቱ የልማቱ ዋናው አጋርና ክንፍ በመሆኑ መንግስት አስፈላጊውን ድጋፍና ትብብር እያደረገ ይገኛል፡፡በመንግስት የተነደፉት ዘርፈ ብዙ ልማቶች ከፍተኛ የገንዘብ አቅምና የሰው ኃይል የሚጠይቁ መሆናቸውን አውስተው እነዚህም በመንግስት ብቻ የሚከወኑ ባለመሆናቸው የባለሀብቶች የነቃ ተሳትፎ ወሳኝ ነው ብለዋል፡፡እንደ ሚኒስትሩ አገላለፅ ዮቤክ ኤሌክትሪካል ኢንተርፕራይዝ ባስገነባው ግዙፍ ህንፃ ለኮንስትራክሽን ዘርፉ ግብዓት የሚሆኑ የኤሌክትሪክ ዕቃዎችን በአንድ ቦታ በተለያዩ መደብሮች እንዲገኙ ማድረጉ ደንበኞች ጥራት ያላቸውን ዕቃዎች አወዳደረው ለመግዛት ይረዳቸዋል፡፡ድርጅቱ በማኑፋክቸሪንግና በሆቴል ዘርፍ መሰማራቱም ባለሃብቶቹ ሃብታቸውን በአገራቸው ልማት ላይ ለማዋል ያላቸውን ቁርጠኝነትና ፍላጎት ያሳያል ነው ያሉት፡፡ በዚህ መልኩ ለሚንቀሳቀሱ ባለሃብቶች መንግስት ሁሌም ከጎናቸው መሆኑን ሚኒስትሩ አስረድተዋል፡፡የዮቤክ ኤሌክትሪካል ኢንተርፕራይዝ መስራችና ዋና ሥራ አስኪያጅ አቶ ብርሃኔ ግደይ በበኩላቸው ድርጅታቸው በ1991 ዓ.ም በ500ሺ ብር ካፒታል ተቋቁሞ የኤሌክትሪክና የህንፃ መሳሪያዎችን በማቅረብ ትርጉም ያለው ሥራ ሲሰራ መቆየቱን ይናገራሉ፡፡የኤሌክትሪክ ማከፋፈያዎችን በአገር ውስጥ ከመገጣጠም አልፎ የኤሌክትሪክ ገመዶችንና ሽቦዎችን በማምረት የውጭ ምንዛሪን በማስቀረት ረገድ ከፍተኛ አስተዋፅዖ እያበረከተ እንደሚገኝ አቶ ግደይ ጠቁመዋል፡፡መንግስት በሆቴል ኢንዱስትሪ የፈጠረውን ምቹ ሁኔታ በመጠቀም ከአንድ ቢሊዮን ብር በላይ በሆነ ወጭ በአዲስ አበባና በመቀሌ ከተማ ሁለት ባለ አምስት ኮከብ ሆቴሎች እየገነባ ይገኛል ብለዋል፡፡ ግንባታቸውም በሚቀጥሉት ሁለት ዓመታት እንደሚጠናቀቁ አስታውሰዋል፡፡ኢንተርፕራይዙ የሌሎች አገራትን ልምድ በመቀመር የኤሌክትሪክና የህንፃ መሳሪያዎችን በአንድ ማዕከል ለማግኘት በሚያስችል መልኩ ገንብቶ ለአገልግሎት ማብቃቱንም ባለሃብቱ ገልፀዋል፡፡ በሁለት ሺ 400 ካሬ ሜት ላይ ያረፈው የገበያ ማዕከል ግንባታ አራት ዓመት የፈጀ ሲሆን 360 ሚሊዮን ብር ወጭ መደረጉም ተገልጻል፡፡የገበያ ማዕከሉ መንትያ ህንፃዎችን ያቀፈ ሲሆን አንደኛው 14 ፎቅ ሲኖረው ሌላኛው ባለ 10 ፎቅ ነው፡፡ ህንፃዎቹ በዋናነት ለኤሌክትሪክና ለህንፃ መሳሪያዎች መሸጫ መደብሮች የሚያገለግሉ ሲሆን 180 የሚሆኑ ቢሮዎችም አሉ ተብሏል፡፡